cyanic-selkie/wikianc huggingface dataset:
סויוז (חללית)
סויוז GVK
במאי 2018 תאגיד החלל אנרגיה החל בפיתוח חללית מטען בלתי מאוישת בשם סויוז GVK, שבנייתה הייתה מתוכננת להסתיים במהלך שנת 2022. נכון למאי 2023 מועד סיום הבנייה לא ידוע.
חלליות דומות
החללית הלא מאוישת פרוגרס פותחה כנגזרת של החללית סויוז והחלליות הסינית שנג'ואו וההודית "רכב אורביטלי" דומות מאוד לחללית סויוז.
תמר אייזנמן (מיני-אלבום)
תמר אייזנמן הוא המיני-אלבום הראשון של זמרת הרוק הישראלית תמר אייזנמן. הוא פורסם בשנת 2003 בהוצאה עצמית, בפומרט תקליטור בלבד. במרוצת השנים הועלה גם לפלטפורמות הסטרימינג השונות, דוגמת ספוטיפיי ואפל מיוזיק. על-אף ששמו כתוב בעברית כל רצועותיו מושרות בשפה האנגלית. הרצועה היחידה לה הופק וידאו קליפ היא "Rings".
קונה (מטבע)
קונה (בקרואטית: Kuna) היה ההילך החוקי של קרואטיה החל משנת 1994 ועד ל-31 בדצמבר 2022. קונה אחד חולק למאה ליפה (lipa). המטבע קיבל את שמו ממטבע שהיה מונהג במדינה בין השנים 1941–1945, ומשמעותו המילולית – דַלַק, שהוא יונק טורף קטן הדומה לנמייה מצויה. מקור שם המטבע בימי הביניים, בהם השתמשו בפרוות דלק כמטבע עובר לסוחר. (אין קשר למטבע קרונה).
הקונה הראשונה הייתה נהוגה בתקופת המדינה העצמאית של קרואטיה שהתקיימה במלחמת העולם השנייה, אך השימוש בו הופסק בתקופה שהייתה קרואטיה חלק מיוגוסלביה. בשנת 1994, כחלק מתהליך המעבר לעצמאות של קרואטיה, החל השימוש במטבע הקונה המודרנית שהחליף את הדינר הקרואטי.
במחזור יש שבעה מטבעות בעריכים של 5, 10 ,20 ,50 ליפות ו־1, 2, 5 קונות. וששה שטרות בעריכים של 10, 20, 50, 100, 200, 500 קונות.
בעבר היו בשימוש גם מטבעות בעריכים 1, 2 ליפות ו־25 קונות ושטרות בעריכים 5 ו־1,000 קונות.
רדיפת שחורים בגרמניה הנאצית
על אף שאנשים שחורים בגרמניה הנאצית מעולם לא היו נתונים לתוכנית השמדה המונית מאורגנת, כמו במקרים של יהודים, הומוסקסואלים וצוענים הם עדיין נחשבו על ידי הנאצים לתת-אדם והיו כפופים לחוקי נירנברג.
רקע כללי
עוד לפני מלחמת העולם השנייה, הגרמנים נאבקו ברעיון של אפרו-גרמנים. אמנם נישואין בין-גזעיים היו חוקיים על פי החוק הגרמני באותה תקופה, החל מ-1890 בכירים רבים סירבו לרשום את הנישואים בטענה שיש צורך לשמור על איגניקה. עד 1912 הדבר כבר הפך למדיניות רשמית במושבות רבות של הקיסרות הגרמנית ואף התפתח ברייכסטאג דיון על חוקיות של האיסורים הנישואים הבין-גזעיים. חשש עיקרי היו שהועלו כי ילדים שיהיו בני תערובות שנולדו בנישואים בין-גזעיים יהיו בעלי אזרחות גרמנית ויהיו בעלי זכויות הצבעה ויכולו לכהן בתפקידים ציבוריים כמו גרמנים אתניים.
לאחר מלחמת העולם הראשונה, כוחות הכיבוש הצרפתיים בחבל הריין כללו עשרות חיילים אפריקאים מקולוניות צרפתיות, שחלקם הולידו ילדים עם נשים גרמניות. קמפיינים רבים בעיתונים נגד החיילים האלו שכונו בתקשורת הגרמנית "ממזרים מארץ הריין", הקמפיינים היו מלווים במרבית המקרים בסיפורים על חיילים אפריקאים שאנסו נשים גרמניות, דבר שלימים נודע כ"אימה שחורה על הריין". עם זאת, בארץ הריין עצמה הייתה הדעה המקומית על החיילים שונים הייתה שונה מאוד והחיילים תוארו על ידי המקומיים כ"אדיבים". על אף הדיונים נרחבים לגבי "ממזרים מארץ הריין", רק כ-400–600 ילדים נולדו לזוגות מעורבים (השוואה לאוכלוסייה של כ-20,000–25,000 אפרו-גרמנים שגרו בגרמניה).
במיין קאמפף תיאר קנצלר גרמניה, אדולף היטלר ילדים הנובעים מנישואים בין גרמניות לחיילים האפריקאים צרפתיים כילדים שנולדו כ"זיהום של הגזען הלב על ידי דם של כושים בלב אירופה". היטלר סבר כי היהודים היו אחראים על הרעיון של הכנסת אפריקאים לארץ הריין במורה לבזות את הגזען הלבן ולהוריד את רמתו התרבותית על מנת שיהודים יוכלו לשלוט בעולם.
תוכנית העיקור בחבל הריין
לפי חוקי האאוגניקה בתקופת גרמניה הנאצית, גזע לא היה בפני עצמו קריטריון מספיק לעיקור בכפייה אך גרמניה עודדה אפרו-גרמנים לבקש עיקור בעצמם. מאחר שקבוצת הילדים המעורבים שנולדו בתקופת הכיבוש הצרפתי בארץ הריין הגיעו לבגרות בסביבות 1937 הקימו בגסטפו ועדה מיוחדת שדנה ב"עיקור של הממזרים מארץ הריין". לא ברור כמה הורים הסכימו רק בלחץ מגורמים בגסטפו אך על פי הערכות, כ-500 ילדים עוקרו במסגרת התוכנית הזו, בהם ילדות עד גיל 11.
חיים אזרחים
מעבר לתוכנית העיקור בחבל הריין, לא הייתה מדיניות נאצית קוהרנטית כלפי אפרו-גרמנים. באחד המקרים, פקידים נאצים ביקשו מבכירים נאצים איך לטפל באפרו-גרמני שלא הצליח למצוא עובדה בגלל שהוא עבריין פלילי אך נאמר להם שהאוכולוסייה של האפרו-גרמנים קטנה מדי לכדי להצדיק גיבוש של מדיניות רשמית כלשהי ושיתנהלו כראות עיניהם. בשל המדיניות הלא-רשמית, אפרו-גרמנים חוו אפליה בתעסוקה, בדיור ובמוסדות להשכלה גבוהה. הם היו מבודדים חברתית ונאסר עליהם לקיים יחסי מין ונישואים עם ארים היו אסורים על פי חוק הגזע.
שבויי מלחמה שחורים
בהיעדר מדיניות רשמית כלשהי, היחס לשבויי מלחמה שחורים היה לא חד-משמעי. אמנם רוב החיילים השחורים שנשבו רק נלקחו לשבי ולא הוצאו להורג, אך חיילים גרמנים שהיו אלימים כלפי שבוי מלחמה שחורים מעולם לא הועמדו לדין על ידי השלטונות הנאצים. במחנות השבויים, חיילים שחורים בדרך כלל הופרדו מחיילים לבנים וחוו תנאים גרועים יותר מחבריהם הלבנים.
טוטינוטין צויוסי
טוטינוטין צויוסי (ביפנית: 栃ノ心 剛, בגאורגית: ლევან გორგაძე, לְבָאן גּוֹרְגִּידְזֶה; נולד ב-13 באוקטובר 1987, במצחטה, שבגאורגיה) הוא מתאבק סומו. הישגיו בקריירה הם 511-409-56. בשנת 2008 הוא היה הגארוגי השני אחרי קוקאי שהגיע לדרגת סאקטורי בשנת 2018 הוא קיבל דרגת אודזיוקי, השנייה בחשיבותה בסומו.
לבן גורגדזה החל להתאמן בהיאבקות מגיל צעיר. הוא זכה מדליות באליפויות אירופה לצעירים בג'ודו ובסמבו. בשנת 2005 הוא זכה במקום השני באליפות אירופה בסומו. בהמשך הוא הגיע ליפן וכבר בשנת 2008 הגיע לדרגת סאקטורי (מתחרה בליגה העליונה).
בשנת 2013, בעקבות פציעה קשה טוטינוטין צויוסי לא התחרה ובעקבות כך ירד לליגת משנה, אך לאחר ניצחון במספר תחרויות חזר לליגה העליונה כבר באותה שנה. הוא הגיע למספר הישגים ובשנת 2018 קיבל דרגת אודזקי, שהיא הדרגה השנייה בחשיבותה בסומו. באותה שנה הוא זכה בגעיה הקיסר הגדול.
כרכן
כרכן (שם מדעי: Elaphe) הוא סוג של נחש ממשפחת הזעמניים מתת-משפחת הזעמנים הנפוצים בעיקר בחלקו הצפוני של כדור הארץ. הכרכנים הם נחשי חנק שגודלם בינוני עד גדול. כל המינים אינם ארסיים, אך נשיכתם כואבת והריר שלהם עלול לגרום לזיהום בקטריאלי.
בשנים האחרונות, לאור ניתוחי DNA שבוצעו, הועברו רבים ממיני הסוג לסוגים Bogertophis, Coelognathus, Gonyosoma, Orthriophis, Pantherophis, Rhinechis, Senticolis, Zamenis ואחרים אך יש שעדיין משתמשים בשמם המדעי הקודם. שמם העברי נותר בשלב זה ללא שינוי, כמו במקרה של כרכן חלק שאינו שייך עוד לסוג Elaphe אלא לסוג Zamenis.
מאפיינים פיזיים
כמו רוב הזעמניים, גופם של הכרכנים הוא עדין אך חסון. ראשיהם מרובעים ובטנם שטוחה מאוד. גודלם של הכרכנים נע בין בינוני לגדול, והם יכולים להגיע לאורך של 274 סנטימטרים, כשהגדולים בכרכנים הם: פיטאס קרינטה ופיטאס מוקוסה שמגיעים עד לאורך 4 מטרים. הם בעלי מספר רב של חוליות, צלעות וקשקשים בחלקם התחתון, אך מספר מועט יחסית של שורות קשקשים בחלקם העליון. קשקשיהם העליונים של הכרכנים תלומים מעט. בחתך רוחבי הכרכנים הם בעלי מראה של ככר לחם. בטנם שטוחה והחיבור עם צידי הגוף הוא זוויתי. מאפיין זה בא לידי ביטוי במיוחד ב-Elaphe obsoleta שקשקשיו התחתונים מעוקלים כלפי מעלה. עיקול זה מסייע לכרכנים להיאחז בעצים עת הם מטפסים עליהם.
פרנסיסקו טרינקאו
פרנסיסקו אנטוניו משאדו מוטה קטסרו טרינקאו (בפורטוגזית: Francisco António Machado Mota Castro Trincão; נולד ב-29 בדצמבר 1999), המוכר בקיצור כפרנסיסקו טרינקאו, הוא כדורגלן פורטוגזי, המשחק בעמדת הקיצוני בספורטינג ליסבון ובנבחרת פורטוגל.
קריירת מועדונים
ב-4 באפריל 2016 ערך טרינקאו את הופעת הבכורה שלו במדי בראגה ב' נגד פרימונדה במסגרת ליגת המשנה בפורטוגל. ב-28 בדצמבר 2018 שיחק את משחק הגביע הראשון שלו עם הקבוצה הראשונה של בראגה בניצחון 4–0 נגד ויטוריה סטובאל. ב-2 בינואר 2019, חמישה ימים לאחר משחק הגביע, ערך את הופעת הבכורה שלו במדי בראגה הבוגרת נגד מאריטימו במסגרת הליגה הפורטוגלית. כבש את שערו הראשון במדי בראגה ב-12 בדצמבר 2019, במשחק האחרון בשלב הבתים של הליגה האירופית נגד סלובן ברטיסלאבה. המשחק הסתיים בתוצאה 4–2 לטובת בראגה, בו רשם טרינקאו שער ובישול. ב-4 בינואר 2020 הבקיע את שער הליגה הראשון שלו כשקבוצתו ניצחה 7–1 את בלננסש. ב-25 בינואר 2020, שיחק טרינקאו לראשונה בגמר גביע הליגה הפורטוגלית נגד פורטו, לאחר שעלה מהספסל בדקה ה-50. אותו משחק הסתיים בניצחון של בראגה בתוצאה 1–0.
בחורף 2020 חתם בברצלונה תמורת 31 מיליון אירו, כשחוזהו נכנס לתוקף ב-1 ביולי 2020. ב-7 בפברואר 2021 כבש את שער הבכורה שלו במדי ברצלונה, בניצחון 2–3 על ריאל בטיס.
ב-13 ביולי 2022 הושאל לספורטינג ליסבון.
קריירה בינלאומית
ביולי 2018 היה טרינקאו חלק מנבחרת פורטוגל עד גיל 19, שזכתה באליפות אירופה עד גיל 19 לאחר שגברה 4–3 על נבחרת איטליה לאחר תוספת הזמן, באותו המשחק הוא רשם שער ובישול. יחד עם חברו לנבחרת, ג'וטה, סיים טרינקאו כמלך השערים של הטורניר עם חמישה שערים.
טרינקאו אף השתתף עם הנבחרת הפורטוגלית עד גיל 20, במסגרת גביע העולם עד גיל 20, כשבמהלך הטורניר הוא כבש שער אחד נגד נבחרת דרום קוריאה.
ב-5 בספטמבר 2019 ערך את הופעתו הראשונה במדי נבחרת פורטוגל הצעירה (עד גיל 21) נגד נבחרת גיברלטר הצעירה, באותו המשחק הוא רשם שער ובישול.
ערך את הופעת הבכורה שלו בנבחרת פורטוגל הבוגרת ב-5 בספטמבר 2020, כשהחליף את ברנרדו סילבה בדקה ה-78, בניצחון 1–4 על קרואטיה.
אמאלפי
אמאלפי (באיטלקית: Amalfi) היא עיר בנפת סלרנו במחוז קמפאניה שבאיטליה, השוכנת לחוף מפרץ סאלרנו, כ-37 קילומטר דרומית מזרחית לנאפולי. העיר נמצאת לרגלי הר מונטה צ'רטו (באיטלקית: Monte Cerreto) שגובהו 1,315 מטרים. העיר הייתה בירת רפובליקת אמאלפי ששלטה באזור זה של הים התיכון בשנים 839–1200. חוף אמאלפי (Costiera amalfitana), הכולל גם את העיר, הוכרז בשנת 1997 כאתר מורשת עולמית.
היסטוריה
לפי הידוע, אמאלפי מוזכרת לראשונה במסמכים מהמאה ה-6. העיר הוקמה כמקלט של קבוצות פליטים שברחו מפני האוסטרוגותים. בתחילה צמחה העיר תחת חסותם של הביזנטים, ובשלב מאוחר יותר נהנתה העיר מעצמאות הודות לחוסר התעניינותם של הביזנטים בה. החל מהמאה ה-8 הפכה העיר למעצמה ימית מסחרית. העיר סחרה בדגנים, מלח ועבדים, שמקורם באיטליה, וייבאה לאיטליה זהב ממצרים וסוריה וכן משי מהאימפריה הביזנטית.
סוחרי אמאלפי הנפיקו מטבעות משל עצמם, בעוד שאותה עת, במרבית שטחי איטליה השתמשו עדיין בסחר חליפין ולא במטבעות.
במאה השמינית שלטה העיר אמאלפי בצפון הים האדריאטי וספינותיה סייעו לאפיפיור לאו הרביעי בשנת 848 במלחמתו במוסלמים הסרצנים.
בשנת 1000 לערך הגיעה העיר לשיא כוחה. בעיר, שהייתה תחת שלטון מאנסו הראשון דוכס אמאלפי (966–1004), חיו כ-70,000 תושבים. העיר נותרה עצמאית עד שנת 1073 עת שנכבשה על ידי רובר גיסקאר הנורמני שליט פוליה, אולם ניתנה לעיר אוטונומיה מסוימת. בשנת 1131 נהרסה העיר על ידי רוג'רו השני מסיציליה ובשנים 1135, 1137 נכבשה העיר על ידי פיזה. לאחר כיבושים אלה איבדה העיר את מעמדה כמעצמה ימית ואזורית. בשנת 1343 נהרסה העיר על ידי צונאמי, ומאותה שנה איבד הנמל של העיר את חשיבותו.
הקתדרלה וקבר אנדראה הקדוש
הקתדרלה נבנתה במאה ה-9 אך מאז נבנתה ועוצבה מחדש כמה וכמה פעמים. הבולטות שבהם הן במאה ה-13 ובמאה ה-18. מגדל הפעמונים הצמוד לכנסייה נבנה בין השנים 1180 ל-1270. חזיתה של הקתדרלה ניזוקה קשות בשנת 1861 אך שוחזרה למתכונתה המקורית. בחזית משולבים אלמנטים גותיים עם אלמנטים של אומנות ערבית - אנדלוסית. כמו כן ראוי לציין את הקלויסטר - חצר מוקפת עמודים - הצמודה למבנה הקתדרלה וקרויה "הקלויסטר של גן העדן". החצר משלבת סגנון בנייה ערבי עם פסלים וסרקופגים בסגנון רומאי ואף יסודות מאדריכלות ימי הביניים. בשנת 1206 לאחר סיום הקמת הקתדרלה של העיר הועברו לקתדרלה מהעיר קונסטנטינופול שרידיו של אנדראס הקדוש הנוצרי על ידי פייטרו, הקרדינל של קפואה. הקתדרלה הוקדשה לקדוש אנדראה, שהיה אחד משליחיו של ישו ונצלב בצורת האות X, זאת כדי להבדיל עצמו מישו, שנצלב בצורה אנכית. אנדראה, שהוא גם פטרונה של סקוטלנד, הפך לקדוש המגן של העיר. על פי המסורת אנדראה הקדוש הציל את העיר בשנת 1544 מפני מתקפה מוסלמית על ידי כך שחולל סערת ים גדולה שמנעה מהמוסלמים לכבוש את העיר.
כלכלה ותיירות
אמאלפי מהווה אתר תיירות ונופש מועדף (יחד עם ערים סמוכות נוספות ובהם פוזיטנו וראוולו), השוכנות לחופי מפרץ סלרנו. באמאלפי מתחילה (או מסתיימת) הדרך האמאלפיטנית, שהיא כביש צר ומפותל, העושה דרכו לאורך החוף האמאלפיטאני (קוסטיירה אמאלפיטנה), עד לעיירה סורנטו, ועובר גם דרך פוזיטנו. יש המוסיפים לדרך גם את הקטע המזרחי יותר עד סלרנו. הדרך היא אחד מיעדי התיירות המובילים באיטליה, ולכן גם מאוד עמוסה ופקוקה בעונות התיירות.
בשל יופייה הוכרזה העיר כאתר מורשת עולמית על ידי ארגון אונסק"ו.
העיר ידועה בליקר הלימונצ'לו המיוצר בה.
יער דין
יער דין (באנגלית: Forest of Dean) הוא אזור גאוגרפי והיסטורי במחוז גלוסטרשייר שבאנגליה. צורת אזור יער דין - משולש המשתרע בין הנהר וואי במערב ובצפון, הנהר סוורן בדרום והעיר גלוסטר במזרח. שטחו של האזור כ-110 קמ"ר, והוא מיוער ברובו. יער דין הוא היער העתיק ביותר באנגליה הקיים כיום. חלקים מהיער משתרעים מעבר לגבול מחוז גלוסטרשייר לתוך ויילס.
היסטוריה
יער דין הוכרז כיער מלכותי על ידי ויליאם הכובש, לפני כמעט 1,000 שנים, במטרה להפוך את היער לאזור ציד מלכותי. אזור היער היה מיושב עוד קודם לכיבוש אנגליה על ידי הנורמנים בשנת 1066. ביער התגלו יישובים מתקופת הברזל וכן מספר יישובים רומיים, בשל מרבצי עפרות הברזל שבאזור, ומרבצי הפחם. אף על פי שמאז תקופת ויליאם הכובש היה היער יער מלכותי (היינו אתר ציד בו מותר רק לבני בית המלוכה הבריטי לצוד), בשל מרבצי עפרות הברזל, נותרו באזור היער שטחי כרייה של מתכות ופחם. על אף היותו של היער שטח מלכותי, העניק אדוארד הראשון זכות לכל תושבי היער (אנשים שנולדו בכפרים המצויים בשטח היער) הרשאה מלכותית לכרות בו פחם.
מעצי היער נבנו ספינות רבות עבור הצי המלכותי בהם הספינה "ויקטורי" של האדמירל הוריישו נלסון.
ריבויים של מרבצי הפחם באזור הביאו להקמת מכרות רבות בתקופת המהפכה התעשייתית. הכרייה המסחרית של פחם באזור הופסקה בשנת 1965.
כיום מהווה אזור היער אתר תיירות והכפרים בו מתפרנסים בעיקר מתיירות הנופש המקומית.
חי וצומח
באזור יער דין צומחים בעיקר עצים ירוקי עד, ובעיקר עצי אלון אולם גם צפצפות, אשוח דאגלס ואורנים.
בעבר היו ביער איילים רבים, אולם אלה נכחדו באזור בשל ציד רב. לאחר מלחמת העולם השנייה הושבו האיילים ליער. הסנאים האדומים שהיו באזור נכחדו, אולם ניתן למצוא ביער סנאים אפורים רבים. ביער מצויים גם חזירי בר רבים.
היער בתקשורת ובספרות
"היער בין העולמות" הוא יער דמיוני שמוזכר בספר אחינו של קוסם. היער הוא מקום שמקשר בין עולמות רבים, ואליו מגיעים גיבורי הספר, פולי ודיגורי, לאחר שנגעו בטבעות קסם, נאמר כי puzzlewood, שנמצא ביער דין שימש השראה ללואיס עבור היער שבין עולמות.
ביער מוקמה עלילת סדרת הטלוויזיה הבריטית "בראשית" (אף שזו צולמה ביערות בקרבת לונדון). כמו כן צולמו במערות קלירוול סדרות טלוויזיה רבות והסרט "Outlaw" משנת 2007 צולם אף הוא באזור קולפורד שביער.
בספר "הארי פוטר ואוצרות המוות" מוצאים הארי פוטר וחבריו את חרבו של גריפינדור ביער דין.
קג'גוגו
קג'גוגו (אנגלית: Kajagoogoo) הייתה להקת פופ בריטית שפעלה בעיקר בשנות ה-80. לשיא הצלחתה הגיעה ב-1983, כשהסינגל "Too Shy" הגיע למקום הראשון בטבלת מכירות הסינגלים הבריטית, ולמקום החמישי במצעד מכירות הסינגלים של בילבורד.
היסטוריה
הלהקה הוקמה ב-1979 בלייטון באזארד שבבדפורדשייר, ונקראה בתחילה "ארט נובו". חבריה באותה העת היו ניק בגס (גיטרה בס), סטיב אסקיו (גיטרה), סטיוארט קרוקספורד ניל (קלידים) וג'רמי "ג'ז" סטרוד (תופים). הלהקה הפיקה סינגל בשם "The Fear Machine", אך הוא נמכר במאות עותקים בלבד. ב-1981 חיפשה הלהקה סולן, ובחרה בכריסטופר האמיל, שאימץ לעצמו את שם הבמה לימאהל (אנגרמה של שם משפחתו). אז שונה גם שם הלהקה לקג'גוגו, שהוא שיבוש של גָגָגוּגוּ (Gagagoogoo), מילה המזכירה קולות שמשמיעים תינוקות.
במהלך הופעותיהם בלונדון ב-1982, התעניינו בהם מספר חברות תקליטים, ולבסוף חתמה הלהקה על חוזה עם חברת EMI. את אלבומם הראשון, "White Feathers", הפיק קלידן דוראן דוראן, ניק רודס. הסינגל הראשון מתוך האלבום, "Too Shy", יצא בינואר 1983 והגיע למקום הראשון בטבלת מכירות הסינגלים בבריטניה. גם הסינגלים הבאים, "oh to Be Aah" ו-"Hang on Now", זכו להצלחה רבה, והגיעו לרשימת 20 הסינגלים הנמכרים בבריטניה. האלבום עצמו הגיע למקום החמישי במצעדי המכירות במדינה.
ההצלחה הביאה גם לסכסוכים בין חברי הלהקה, ובאמצע 1983 הם החליטו להיפרד מלימאהל. את מקומו כסולן הלהקה מילא בגס. בהרכב החדש-ישן החלו לעבוד על אלבומם החדש, "Islands". הסינגל הראשון, "Big Apple", הצליח כקודמיו, והגיע לרשימת עשרת הסינגלים הנמכרים. השני, "The Lion's Mouth", הגיע לרשימת 30 הסינגלים הנמכרים, והוא סימן את ראשית דעיכתה של הלהקה. האלבום עצמו, שיצא ב-1984, הגיע למקום ה-35 במצעדי המכירות. זמן קצר אחר כך עזב סטרוד, וב-1985 ניסו שלושת חברי הלהקה למתג עצמם מחדש בשם קאג'ה. האלבום הבא שהקליטו, "Crazy People's Right to Speak" (1985) נכשל, וב-1986 התפרקה הלהקה.
ב-2004 התאחדו חברי הלהקה במסגרת התוכנית "Bands Reunited" של ערוץ VH1. חילוקי דעות ביניהם מנעו מופעי איחוד ואת המשך שיתוף הפעולה, אף שהיה ביקוש לכך. בשנת 2007 התאחדו בגס, אסקיו וניל, והקליטו את הסינגל "Rocket Boy". בשנה שלאחר מכן הקליטו את האלבום "Gone to the Moon", שנמכר רק דרך אתר האינטרנט של הלהקה. לימאהל וסטרוד הצטרפו אליהם לסיבוב הופעות באירופה.
אטופוסיד
אטופוסיד (לועזית: Etoposide, מוכרת גם בשם Etopophos וגם בקיצור VP16) היא תרופה כימותרפית המשמשת לטיפול במספר סוגים של סרטן, ביניהם סרטן האשכים, סרטן הריאה, לימפומה, לוקמיה, נוירובלסטומה וסרטן השחלה. התרופה ניתנת במתן פומי או ורידי.
תופעות לוואי שכיחות כוללות ירידה בספירת דם, הקאות, איבוד תיאבון, שלשולים, נשירת שיער וכן חום. תופעות לוואי אחרות כוללות תגובה אלרגית וירידה בלחץ הדם (בייחוד במתן מהיר). שימוש בתרופה במהלך ההיריון ייפגע ככל הנראה בעובר. אטופוסיד היא ממשפחת מעכבי טופואיזומראז.
החומר סונתז לראשונה בשנת 1966 ואושר לשימוש לטיפול בסרטן על ידי ה-FDA בשנת 1983. מחקרים כבר משנות ה-80 הראו כי אטופוסיד משפיע על פעילותו של טופואיזומראז II מה שמוביל לשברים ב-DNA שמשפיעים על מטבוליזם התא. התרופה נמצאת ברשימת התרופות החיוניות של ארגון הבריאות העולמי.
מתן
במתן תוך-ורידי התרופה ניתנת במשך לפחות חצי שעה כדי למנוע ירידת לחץ דם משמעותית.
20 בנובמבר
20 בנובמבר הוא היום ה-324 בשנה, (325 בשנה מעוברת) בשבוע ה-47 בלוח הגריגוריאני. עד לסיום השנה, נשארו עוד 41 ימים.
אוניברסיטת לונד
אוניברסיטת לונד (בשוודית: Lunds universitet) היא מוסד להשכלה גבוהה ולמחקר הגדול ביותר בסקנדינביה, ומדורגת בין 100 האוניברסיטאות המובילות בעולם. האוניברסיטה ממוקמת בעיר לונד במחוז סקונה שבשוודיה. היא נוסדה בשנת 1666 לאחר ניצחון שוודיה על דנמרק וסיפוחה של סקונה על-פי חוזה רוסקילדה.
באוניברסיטה יש שמונה פקולטות עם קמפוסים נוספים בערים מאלמה (העיר השלישית בגודלה בשוודיה) והלסינגבורג. היא מונה כ-42,000 סטודנטים הלוקחים חלק ב-302 תוכניות ו-2,046 קורסים. האוניברסיטה משתפת פעולה עם 600 אוניברסיטאות ב-70 מדינות. שני מתקנים מרכזיים לחקר חומרים נמצאים באוניברסיטת לונד: הסינכרוטרון MAX IV שנפתח ביוני 2016 ומאיץ החלקיקים ESS שייפתח ב-2023, ויספק קרני נייטרונים עם בהירות פי 100 מהמסופק היום.
מרכז האוניברסיטה הוא בפארק לונדגארד הסמוך לקתדרלת לונד, עם מחלקות שונות הפזורות במקומות שונים בעיר. רוב המחלקות נמצאות בחגורה המשתרעת מצפון לפארק, המחבר את בית החולים האוניברסיטאי עם הפריפריה הצפונית-מזרחית של העיר, שם נמצא הקמפוס הגדול של הפקולטה להנדסה.
האוניברסיטה משכה תעשיות רבות לטכנולוגיה גבוהה והן הבסיס הכלכלי של העיר לונד כיום. בשל האוניברסיטה לונד היא עיר אוניברסיטאית - רבע מן האוכלוסייה הוא בגילאי העשרים. האוניברסיטה חברה ברשת אוטרכט, חברה בליגה האירופית לאוניברסיטאות מחקר, חברה בוועידת בתי הספר האירופיים לחינוך ומחקר הנדסי מתקדם וחברה ברשת אוניברסיטאס 21.
היסטוריה
לעיר לונד יש היסטוריה ארוכה כמרכז למידה. היא הייתה מרכז כנסייתי ומקום מושבו של הארכיבישוף של דנמרק. בשנת 1085 הוקם בית ספר "הקתדרלה" להכשרת אנשי דת, והוא כיום בית הספר העתיק ביותר בסקנדינביה. בשנת 1425 פתחו הפרנציסקנים את המוסד הראשון להשכלה גבוהה בסקנדינביה. שמו "לימודים כלליים" (בלטינית: Studium generale), השם לאוניברסיטה בימי הביניים. ב-1438 החל המוסד להנפיק תואר בוגר אוניברסיטה (baccalaureus), אולם הוא נסגר בעקבות הרפורמציה הלותרנית ב-1536.
ב-16 במרץ 1658 ביקר בעיר מלך שוודיה קרל העשירי, ושוחח עם הבישוף אודות הקמת אוניברסיטה, כצעד בתהליך "שוודיזציה" של האזור בעל המסורת הדנית. האוניברסיטה הוקמה ב-1666 ונקראה "האוניברסיטה המלכותית על-שם קארל" (Regia Academia Carolinæ).היא מנתה ארבע פקולטות: תאולוגיה, משפטים, רפואה ופילוסופיה. בתחילה לא היו לה מבנים משלה והיא השתמשה במבני הדת שבמרכז העיר ובראשם הקתדרלה. היות שלא היו בשוודיה מספיק מורים, הועסקו מורים דנים רבים אך ההנהלה הייתה כולה שוודית.
בסוף המאה ה-18 שגשגה לונד ואיתה האוניברסיטה. תחילת המאה ה-19 נחשבת לתור הזהב שלה עם מספר משכילים בעלי שם שעבדו בה. בין היתר ממציא המסאז' השוודי לינג (Pehr Henrik Ling). הסופר השוודי אסאיאס טגנר (Esaias Tegnér) שנחשב לאבי השירה השוודית החדשה במאה ה-19 משך למקום מלומדים רבים, בעיקר בפילולוגיה. לונד של המאה ה-19 המשיכה בהתפתחות האוניברסיטה והשירותים הרפואיים.
בתחילת המאה ה-20 למדו באוניברסיטה אלף סטודנטים בלבד, רובם מן המעמד הגבוה, שהוכשרו למשרות עובדי מדינה, עורכי דין ורופאים. בעשורים הבאים היא החלה לגדול באופן משמעותי, עד שהפכה לאחת הגדולות במדינה.
נשים באוניברסיטה
האישה הראשונה בשוודיה שקיבלה תואר אקדמי הייתה הילדגרד ביורק, שלמדה באוניברסיטת אופסלה. ב-1879 היא הוסמכה שם לרפואה, ובאביב 1880 למדה לזמן קצר בלונד. מאוחר יותר באותה שנה, התקבלה לאוניברסיטה הסטודנטית לרפואה הדה אנדרסון, והיא זו המוזכרת בדרך כלל כאישה הראשונה באוניברסיטת לונד. האישה הבאה התקבלה שנתיים מאוחר יותר.
ב-1910 הייתה הילמה בורליוס לאישה הראשונה שסיימה דוקטורט בלונד, ובסביבות אותה שנה הייתה אלזה קולין לסטודנטית הראשונה שהשתתפה בהצגת ספקס. ב-1965 הייתה ההיסטוריונית בירגיטה אודן לאשה הראשונה שהתמנתה למשרת פרופסור. ב-1992 מונתה בואל פלודגרן, פרופסור למשפטים, לרקטור של אוניברסיטת לונד.
קמפוס
מתקני האוניברסיטה ממוקמים בעיקר בעיר לונד, כ-15 ק"מ ממרכז מאלמה וכ-50 ק"מ מקופנהגן. אוכלוסיית הסטודנטים ואנשי הצוות הגדולים משפיעה על העיר, מה שהופך אותה למעשה לעיר אוניברסיטאית. מעל מאה בנייני אוניברסיטאות מפוזרים ברחבי העיר, רובם בשטח המשתרע על יותר מקילומטר רבוע מהפארק לונדגורד (Lundagård) שבמרכז העיר לכיוון צפון מזרח. בניינים בסביבות לונדגורד כוללים את הבניין הראשי קונגהוסט (בית המלך - Kungshuset), המוזיאון ההיסטורי והמטה של החברה האקדמית. בניין הספרייה הראשי ממוקם בפארק 400 מטר מצפון, ואחריו מתחם בית החולים הגדול.
ספריה
אוניברסיטת הספרייה הוקמה בשנת 1668 והיא אחת הספריות העתיקות ביותר בשוודיה. מאז 1698 היא מקבלת עותקים להפקדה משפטית של כל דברי הדפוס בארץ. כיום מקבלות שש ספריות שוודיות עותקים להפקדה, אך רק לונד והספרייה המלכותית בסטוקהולם נדרשות לשמור הכל עבור הדורות הבאים. דפוס שוודי מהווה חצי מהאוספים אשר נשמרים ב-170,000 מטרים של מדפים (2006). הספרייה משרתת 620,000 השאלות בשנה ומעסיקה צוות של 200 איש במשרה מלאה. לספריה 33 סניפים ובהם 2,600 שולחנות קריאה. הבניין הראשי הנוכחי בהלגונבאקן נפתח בשנת 1907. מן המאה ה-15 ועד אז היא שכנה בבניין "ליברייט" (Liberiet), קרוב לקתדרלה של העיר. כיום משמש המבנה כבית קפה.
בית חולים
חינוך ומחקר במדעי הרפואה מופעלים בשיתוף פעולה עם בית החולים האוניברסיטאי סקונה, הממוקם הן בלונד והן במאלמה. החינוך הרפואי מתקיים במרכז הביו-רפואי ליד בית החולים בלונד. סיעוד וריפוי בעיסוק נלמדים במרכז למדעי הבריאות בקרבת מקום. האוניברסיטה מפעילה גם את מרכז המחקר הקליני במאלמה ובו מעבדות מיוחדות רבות.
פקולטות
באוניברסיטה שמונה פקולטות:
מרכזי מחקר
באוניברסיטה יותר מ-20 מכונים ומרכזי מחקר
בקמפוס הלווין שבמאלמה הסמוכה נמצאות "שלוש האקדמיות": לאמנות, מוזיקה ותיאטרון.
מחקר וחדשנות
אוניברסיטת לונד ידועה כאחת מאוניברסיטאות המחקר הגדולות בסקנדינביה. היא מדורגת בין הראשונות באיחוד האירופי במספר המאמרים שהתקבלו לפרסום בכתבי עת מדעיים. היא אחת המובילות בקבלת מענקי מחקר בשוודיה בעיקר מגופים בעלי מימון ממשלתי. האיחוד האירופי הוא המממן החיצוני השני בגודלו של האוניברסיטה. האוניברסיטה פעילה בתחומי מחקר בינלאומיים כגון ננוטכנולוגיה, שינויי אקלים וביולוגיה של תאי גזע.
אחד החידושים המפורסמים ביותר המבוססים על מחקר מאוניברסיטת לונד הוא אולטרסאונד אבחוני שהיא כיום שיטת בדיקה שגרתית בבתי חולים ברחבי העולם. דוגמאות נוספות לחידושים חלוציים הן הכליה המלאכותית המיוצרת על ידי החברה הרב-לאומית גמברו, וטכנולוגיית בלוטות', המאפשרת תקשורת אלחוטית על פני מרחקים קצרים. רשימת החידושים כוללת:
דירוג בעולם
אוניברסיטת לונד מדורגת בדרך כלל בין 100 הראשונות בעולם על ידי סוכנויות הדירוג המשפיעות ביותר. היא דורגה במקום ה-60 בדירוג QS של אוניברסיטאות בעולם לשנת 2014/15 ובמקום ה-90 בדירוג אוניברסיטאות בעולם של Times Higher Education בשנת 2015. בדירוג אוניברסיטת ליידן לשנת 2017 היא הגיעה למקום ה-84.
עם זאת, ב-2019 דורגה אוניברסיטת לונד בקטגוריה 101–150 בדירוג האקדמי של האוניברסיטאות בעולם על ידי אוניברסיטת ג'יאו טונג שאנגחאי.
חיי חברה
חיי הסטודנטים בלונד מבוססים על שלושה ארגונים מרכזיים: אומות הסטודנטים, החברה האקדמית (AF) ואגודות הסטודנטים. עד 1 ביולי 2010, נדרשו הסטודנטים להירשם לאחד מאלה כדי לקבל ציונים, אך חובה זו בוטלה וההרשמה היום וולונטרית.
אומות הסטודנטים
האומות בלונד (שוודית: Nation) הן תופעה חברתית עתיקת יומין. מקור המנהג בימי הביניים המאוחרים באוניברסיטת הסורבון בפריז בה התארגנו הסטודנטים לפי מוצאם (צרפתים, נורמנים, פיקרדים וכו'). תופעה זו התפשטה במאות הבאות באירופה אך כיום היא נותרה בשוודיה ופינלנד. בתחילה הן שימשו לציון מקום המגורים של הסטודנטים שחולקו לפי מוצאם הגאוגרפי. האומה הוותיקה ביותר נקראת "אוסטגוטה" (Östgöta Nation) על שם חבל הארץ השוודי אסטרייטלנד (Östergötland). היא נוסדה בשנת 1668, שנתיים אחר הקמת האוניברסיטה. רישומי כל הפגישות של האומה מ-1681 ועד היום נשמרו.
הסטודנטים יכולים להשתייך כיום לכל אומה כרצונם, אף על פי שהשם עדיין מצביע על השיוך הגאוגרפי המקורי. היום האומות מציעות מספר מצומצם של מקומות מגורים ועיקר פעילותן היא חברתית. הן נבדלות זו מזו בפעילויות שהן מציעות בתחומי הספורט, האומנויות והמסיבות.
לכל אומה יש כל שבוע ארוחת ערב חגיגית אחת לפחות עם 3 מנות וערב נוסף של בילוי בפאב ולאחריו במועדון לילה. הנשפים השנתיים שהן עורכות שונים מאלה של איגודי הסטודנטים. הידוע בהם הוא הנשף של אומת גטבורג הנקרא נשף GA על שם גוסטב השני אדולף, מלך שוודיה.
החברה האקדמית
בשנת 1830, הקים פרופ קרל אדולף אגרד את "החברה האקדמית" (Akademiska Föreninge), המכונה בדרך כלל "AF", במטרה "לפתח ולטפח את החיים האקדמיים" על ידי קיבוץ סטודנטים מכל המחלקות וכל האומות תחת ארגון אחד. הנסיך אוסקר, אז שר החינוך של שוודיה, תרם 2,000 קרונות לייסוד החברה. הבנייה של "מבצר AF" (AF-borgen) החלה ב-1848 והוא ממוקם מול בניין האוניברסיטה הראשי בלונדגורד (Lundagård). AF הוא מרכז חיי הסטודנטים בלונד עד היום ובו תחנת רדיו, להקות תיאטרון וספקס. הוא מארגן את הקרנבל של לונד אחת לארבע שנים. קרן המגורים של AF (AF Bostäder) מנוהלת באופן עצמאי ומתחזקת מעל 5,700 יחידות מגורים לסטודנטים בעיר.
איגודי סטודנטים
איגודי הסטודנטים מייצגים את התלמידים בגופים מקבלי ההחלטות של האוניברסיטה ובמועצות השונות בנוגע לזכויותיהם, אפשרויות הדיור והקריירה. יש תשע אגודות סטודנטים, אחת לכל פקולטה ואיגוד נוסף לדוקטורנטים. האיגודים משולבים בהתאחדות איגודי הסטודנטים של אוניברסיטת לונד (LUS). לאגודה שני נציגים במשרה מלאה, המגיעים לפגישות שבועיות עם הגופים האוניברסיטאיים השונים. אגודת הסטודנטים מפעילה שירותים כגון מוסד להלוואות, מעונות יום ואתר אינטרנט עם מידע למגורים. היא גם מפרסמת את הירחון Lundagård.
נאזגול
הנַאזְגוּל הם דמויות בספר "שר הטבעות" של ג'ון רונלד רעואל טולקין. הם מכונים גם "רפאי הטבעת", על שם הטבעת האחת שהם תרים אחריה. פירוש השם "נַאזְגוּל" בלשונה של ארץ מורדור הוא אכן "רפאי הטבעת", מלשון "נָאזְג" (nazg) - טבעת, ו"גוּל" (gûl) - רוח רפאים. העלפים כינו אותם בשפת הקווניה "אוּלָאִירִי" (Úlairi).
בתחילת דרכם היו הנאזגול תשעה ממלכי בני האדם. סאורון, שר האופל, פיתה אותם להשיג כוח רב בעזרת תשע טבעות כוח, אולם מאוחר יותר הטבעות ואדוניהן סרו לרצונם של הטבעת האחת ואדונה.
הנאזגול הונהגו בידי המלך המכשף של אנגמאר. אחרי קטיעת אצבעו של סאורון ומפלתו בידי צבאות "הברית האחרונה" הנאזגול הסתתרו. המלך המכשף הקים את ממלכת אנגמאר, שהחריבה לבסוף את ארנור המפולגת. רק התערבות צבאות גונדור והעלפים יושבי לינדון וריבנדל הצילה את המערב מצלה של אנגמאר. הם הכריתו את צבאות המלך המכשף וחיסלו את ממלכתו. במהלך קרב זה ניבא העלף גלורפינדל שהמלך המכשף לא ימות בידי גבר ילוד אישה.
במלחמת הטבעת שבעידן השלישי הנאזגול ניהלו מצוד אחר ההוביט פרודו נושא הטבעת וחבריו, ומאוחר יותר נלחמו בקרבות האחרונים על מינאס טירית'. המלך המכשף של אנגמאר הומת בידי אאווין האישה ומרי ההוביט. שאר הנאזגול מצאו את מותם עם השמדת הטבעת האחת בפי אורודרואין, הר האבדון.
המלך המכשף של אנגמר
המלך המכשף של אנגמר הוא כינויו של שר הנאזגול וראש רפאי הטבעת והאנטגוניסט בספרות ג'.ר.ר. טולקין. בספר שר הטבעות מתואר כראש הנאזגול (רפאי הטבעת, משרתי סאורון). ידוע כי בעבר היה אדם, מלך בני האדם שהשתעבד לטבעת העוצמה אך לא תואר שמו המקורי. את דמותו של המלך המכשף של אנגמר גילם בן פרייס, בסרט שר הטבעות: אחוות הטבעת.
בספרות
על פי כתבי טולקין מוזכר כי מוצאו של המלך המכשף של אנגמר הוא מארץ נומנור וכי בעבר היה מלך על בני האדם. בעידן השני, טבעות הכוח חושלו בידי העלפים, חרשי ארגיון תחת הוראתו של סאורון, כשתשעה מהן ניתנו לבני האדם, ובראשם המלך המכשף. הטבעות שניתנו להם השחיתו את רוחם והם השתעבדו לטבעות, והפכו לבני אלמוות ולמשרתיה של הטבעת האחת וכונו שם נאזגול, והמלך המכשף היה למנהיגם. שר הנאזגול שירת תחת סאורון כיד ימינו במשך למעלה מ-4,000 שנה. הוא לחם במלחמה כנגד הברית האחרונה של העלפים ובני האדם, וכשסאורון הובס תשעת רפאי הטבעת נמלטו לצללים.
בתקופת העידן השלישי המלך המכשף הופיע מחדש באנגמר, ממלכה רחוקה מצפון להרי הערפל. הוא השתלט על אנגמר והתכונן למלחמה כנגד ארנור, ממלכת בני האדם, שהוקמה לאחר נפול אריאדור. עבור סאורון, הצפייה בגונדור כממלכת בני אדם איתנה היוותה כעצם בגרון ועל מנת לשבור חוסנהּ,החליט לתקוף את בעלות בריתהּ. או-אז יצאו רפאי הטבעת כנגד הדונדיין ועד מהרה הניסום מממלכתם והפכום לנוודים נודדים. לאחר שרפאי הטבעת הובסו בקרבות מול העלפים, הם נמלטו אל מורדור וסייעו לכוחות מורדור במצור שהוטל על מינאס יתיל. העיר נפלה לידי הנאזגול ושמה שונה למינאס מורגול והיא הפכה למבצרו של המלך המכשף, שכונה מעתה "שר מורגול".
למלך המכשף הייתה השפעה לירידתה מגדולה של ממלכת גונדור: לאחר מות המלך אארניל השני, בנו אארנור, עלה על כס המלכות. המלך המכשף איתגר אותו לקרב יחיד, אך אארנור סירב. 7 שנים לאחר מכן, המלך המכשף איתגר אותו שוב והפעם הלה נענה. אארנור יצא את מינאס טירית' כדי לפגוש במלך המכשף במינאס מורגול הוא עבר בשערי העיר ומאז לא נראה עוד. החל מאותה עת עוצרי גונדור החלו לשלוט בממלכה, עד לבואו של יורש איסילדור, אראגורן בן אראתורן, לקראת סוף העידן השלישי. בעת אירועי "שר הטבעות", סאורון למד מגולום כי הטבעת האחת נפלה לידי הוביט בשם "באגינס" בארץ הקרויה "הפלך". סאורון שלח את רפאי הטבעת לתור אחריה. הפרשים לא ידעו בתחילה את מיקום הפלך ועשו בעצת סארומן מאייסנגרד, לתור בארץ הרוהירים, כאשר גרימא לשון-נחש. המלך המכשף ושאר הנאזגול רכבו ממורדור ודול גולדור לחפש את הפלך. ארבעה מהם נכנסו לפלך ומצאו כי ה"באגינסים" עברו לבאקלנד. כמה מהנאזגול הוקפו בידי גנדלף בפסגת הרוחות, "אמון סול", כשאלה ניסו לארוב לפרודו באגינס בבאקלנד וסמוך לברי. חמישה מרפאי הטבעת, לרבות המלך-המכשף, מצאו לבסוף את פרודו עם שאר ההוביטים בפסגת הרוחות, ועימם הפסען אראגורן. רפאי הטבעת התקיפו את החבורה והמלך המכשף אף פצע את פרודו עם להב מורגול. פציעתו של פרודו הפכה אותו לשפוט של הנאזגול. כשהחבורה הגיעה אל ריבנדל, ממלכת אלרונד חצוי-העלפ, הם פגשו את גלורפינדל, שריפא את פרודו והרכיבו על גבי סוסו אספאלו. פרודו לבסוף ניצל מהכשף כשהוא נישא על גבו של הסוס אספאלות, אל נהר הברוינן. מן הגדה הרחוקה פרודו ראה את הנאזגול, כשהמלך המכשף נכנס אל המים, אלרונד, ששלט בנהר, שחרר שיטפון שלכד את הנאזגול והטביע שלושה מהם עם סוסם. גלורפינדל התקדם והניס את שאר הנאזגול אל המים.
סופו של המלך-המכשף
בשובם למורדור, הנאזגול שבו למינאס מורגול כדי להתכונן לקרב על ארץ גונדור. כוחותיו של המלך המכשף תקפו את סייריו של פראמיר באוסגיליאת' והניסום אל האנדוין. או-אז המלך המכשף הוביל מספר אדיר של אורקים, לקראת מתקפה על העיר הלבנה, מינאס טירית'. משנפרצו שערי העיר המלך-המכשף אבה להיכנס אל העיר אך נבלם בידי גנדלף. האורקים הותקפו עד מהרה בידי הרוהירים והמלך-המכשף תקף את תיאודן, מלך רוהאן. עד מהרה סוסו של תיאודן שהופתע מהמלך המכשף נפל והפיל מעליו את אדונו ואחר נפל על תיאודן ומחצו. כשהמלך המכשף פסע לעבר תיאודן על מנת להורגו הוא הופתע בידי אאווין, אחיינית המלך, ובמאבק קצר הוא שבר את זרועה ומגינהֹּ ושוב הופתע, הפעם בידי מריאדוק ברנדיבאק ולבסוף אאווין נעצה חרבהּ בפניו של המלך המכשף והביאה למותו. דרך מותו של המלך המכשף היווה התגשמו נבואתו של גלורפינדל ולפיה המלך המכשף לא יופל בידי אדם, ואכן הוא מופל בידי אישה והוביט.
בקולנוע
דמות המלך המכשף מופיעה כמעט בכל עיבוד קולנועי על ספרות טולקין, בסרט האנימציה "שיבת המלך" מאת רנקין/בס, כשמראהו הפיזי תואם את תיאוריו בספר: ראש בלתי נראה ומעליו מרחף כתר ועיני שני נוצצות, את קולו לדמות תרם ג'ון סטיבנסון.
בסרטי שר הטבעות של ניו ליין סינמה, בבימוי פיטר ג'קסון, המלך המכשף מגולם בידי לורנס מקוארה ואת קולו תרם אנדי סרקיס, כאשר בשר הטבעות: אחוות הטבעת, את דמותו האנושית המופיעה בפרולוג הסרט, מגלם בן פרייס. באחוות הטבעת, מעשי רפאי הטבעת מתוארים אחרת מכפי שהם מופיעים בספר - בסרט הנאזגול נאבקים בדו-קרב חרבות מול אראגורן כאשר בספר אראגורן מתמודד עמם עם גזעי עץ בוערים. בסרט הם תוקפים את פרודו וארוון על גדות הברוינן, וארוון היא שמטביעה אותם בנהר. בשר הטבעות: שיבת המלך, המלך המכשף מופיע במינאס מורגול כשהוא רכוב על חיה מעופפת ומוביל את צבאו ולא מובילם רכוב על סוס שחור. בסרט מופיעים הבדלים נוספים לעומת הספר, אך מותו מתרחש כפי שמתואר בספר עצמו.
המלך-המכשף של אנגמר מופיע גם בסרט "ההוביט: מסע בלתי צפוי", כשהוא תוקף את רדגסט החום במבצר דול-גולדור. על פי ג'.ר.ר. טולקין, לאחר שממלכת אנגמר נפלה, המלך-המכשף גלה דרומה והקים את מבצרו, מינאס מורגול, אך בסרט חברי המועצה הלבנה מספרים כי הוא הועלה באש ונקבר בקבר חתום בכישוף, יחד עם להב מורגול.
גיס 441
גיס 441 הייתה מפקדת שדה בדרג המבצעי של צה״ל, שהייתה כפופה לפיקוד הדרום, ונועדה לשמש כגוף לפיקוד ושליטה בתווך שבין הפיקוד המרחבי והאוגדות הלוחמות. בראש הגיס עמד קצין בדרגת אלוף. מפקד הגיס האחרון היה האלוף יצחק בריק.
הקמתו ופעילותו של גיס 441
בעקבות מלחמת יום הכיפורים, עלה הצורך בצה"ל להקים מפקדות שדה בכירות שימשו כגוף לפיקוד ולשליטה בתווך שבין הפיקוד המרחבי לבין והאוגדות, וזאת בעיקר על מנת להביא לסנרגיה בהפעלת הכוח במבצעים דוגמת צליחה והבקעה, בהם פועלות במרחב מספר אוגדות. בנוסף, הגידול בהיקף המסגרות של כוחות האויב בחזיתות השונות, מורכבות המכשולים הקרקעיים ועוצמת האש הצפויה בזירות הלחימה חייבו אף הם הקמת מפקדת ביניים שכזו.
מבין הגייסות שהוקמו בצה"ל, גיס 441 בפיקודו של האלוף אריאל שרון היה הראשון שהוקם ותורגל. איומים צפויים בחזית סיני אל מול הצבא המצרי שהשתקם והתעצם אחרי מלחמת יום הכיפורים, חייבו מתן מענה.
המפקדה המצומצמת, שאמצה את השם גיס רק בפברואר 1975, כללה את מפקד הגיס, סגנו, ראש המטה ובצדם מספר קציני מטה בסדיר ובמילואים ובהם קצין אג"ם, קצין מודיעין, קצין הנדסה, קצין קשר, קצין סיוע ארטילרי, קצין תיאום אוויר, קצין נ"מ, קצין שלישות וקציני אגף האפסנאות (כיום אגף הטכנולוגיה והלוגיסטיקה) ובהם תחזוקה, חימוש ורפואה. ארבע שנים לאחר הקמתו של הגיס נבחן שוב המבנה והארגון שלו והוחלט לבנותו כמפקדה גדולה יותר שתוכל לפקוד על אוגדות, על חטיבות עצמאיות ועל גופים מסייעים שיוקצו בהתאם לצרכים המשימה. כמו כן ועל מנת לאפשר פיקוד ושליטה בסדר הכוחות הגדול של הגיס הוחלט להקים למפקדה גדוד קשר גייסי. עם זאת, נותרו תפקידיה של מפקדת הגיס בלחימה כשהיו, דהיינו לתכנן ולפקד במאמץ מרוכז על כוח משימה על-אוגדתי.
בצד התכנונים שליוו את פינוי סיני בעקבות הסכם השלום עם מצרים, פקדה מפקדת הגיס באפריל 1982 על פינויו של חבל ימית. מפקד הגיס באותה עת היה האלוף דן שומרון שהחליף בתפקידו את האלוף אברהם רותם. בפועל פקד על הפינוי הרמ"ט תת-אלוף עודד טירה. במלחמת לבנון הראשונה תוכנן שהגיס ישמש כעתודה המטכ"לית וככזו השתלבה בתוכניות של פיקוד הצפון. לאחר המלחמה התמנה האלוף אמיר דרורי למפקד הגיס במקביל לתפקידו כמפקד המפח"ש (כיום זרוע היבשה).
תחת פיקודם של האלופים בסדיר ובמילואים עמנואל סקל, עוזי דיין ויצחק בריק המשיך הגיס לתכנן ולתרגל לחימה בגזרות השונות. לשיאה הגיעה הפעילות בשנים 1990–1991 במהלך מלחמת המפרץ בשל חשש מהתפתחויות בחזית המזרחית. תחת פיקודו של האלוף עוזי דיין פיקד הגיס על סדרת תרגילים שנועדו לבחון תפיסת הפעלה מתקדמת של הכוחות. לראשונה הוכנסו אז גם מחשבים לצורכי תכנון ושליטה גם בדרג השדה. בעקבות השינויים בסדרי העדיפות ובסדרי הכוח של צה"ל בשנת 2004 פורקה מפקדת הגיס ואנשיה השתלבו במפקדות אחרות ובעיקר באלו של הגייסות האחרים בצה"ל.
אצבעונית (סרט, 1992)
אצבעונית (באנגלית: Thumbelina) הוא סרט פנטזיה מונפש אמריקאי-יפני לכל המשפחה, אשר מבוסס על מעשייה בעלת אותו שם מאת הנס כריסטיאן אנדרסן. הסרט בוים על ידי מסקזו היגוצ'י וצ'ינאמי נמבה, נכתב על ידי ג'ק אולסקר והופק על ידי דיאן אשכנזי. חברת ההפקה של הסרט היא Golden Films.
הסרט הופץ ישירות לצפייה ביתית ברחבי העולם, כאשר הוא הופץ לראשונה בארצות הברית ב-8 ביוני 1992 על ידי GoodTimes Entertainment. בישראל הסרט שודר לראשונה בדיבוב עברי בטלוויזיה החינוכית הישראלית בשנת 1993, ובשנת 2006 הוא הופץ בדיבוב עברי חדש ב-DVD על ידי MCI. אורך הסרט הוא כ-49 דקות.
תקציר העלילה
האחו הפורח שבו מתגוררים אצבעונית ואביה נמצא בסכנה מפני שהסכר הסמוך עתיד להישבר. אביה של אצבעונית מבוגר מדי, לכן ילדותו יוצאת במקומו למסע ארוך על מנת להזהיר את הנסיך מפני הסכנה המתקרבת. במהלך מסעה אצבעונית עוברות הרפתקאות רבות - תחילה אומצה בניגוד לרצונה על ידי גברת בודדה, לאחר מכן נחטפה על ידי קרפד שמעוניין להתחתן איתה ולבסוף תיפול לציפורניה של מונה העכברה שמעוניינת לחתן אותה עם מר חולד (בדיבוב החדש נקרא "מר חפרפר") הקשיש. אצבעונית תברח הודות למר סנונית ובכך תצליח להציל את האחו ולהפוך לנסיכה לאחר שהתחתנה עם הנסיך.
שנת 1993
הדיבוב בוים על ידי שפרירה זכאי, והופק על ידי חסיה ורטהיים באולפני קולינור. שיר הפתיחה של הסרט, אשר נוהל על ידי רוני וייס, בוצע על ידי לימור שפירא על פי מילים שנכתבו על ידי שפרירה זכאי.
שנת 2006
הדיבוב בוים על ידי בועז בר לוי.
5feet4
5feet4 הוא אלבום הבכורה של זמרת הרוק הישראלית תמר אייזנמן. את האלבום הוציאה לאור בשנת 2005 חברת התקליטים התו השמיני בפורמט תקליטור. במרוצת השנים הועלה לפלטפורמות הזרמות המוזיקה השונות, כמו ספוטיפיי ואפל מיוזיק. רק לרצועה אחת, "Too Tough", מתוך הארבע עשרה הופק וידאו קליפ.
Wii U
Wii U (שם קוד: פרויקט קפה) היא קונסולת משחקים של נינטנדו שיצאה לשוק ב-18 בנובמבר 2012. הקונסולה החליפה את מקומה של קונסולת ה-Wii. ה-wii u מכרה 13.56 מיליון יחידות של הקונסולה ברחבי העולם, והיא משלבת בין אפשרויות מה-Wii לבין אפשרויות חדשניות לגמרי. המערכת הוצגה לראשונה במסיבת עיתונאים בוועדת העסקים והמדיה E3 בתאריך 7 ביוני 2011.
Wii U הייתה קונסולת המשחקים הראשונה של נינטנדו אשר אפשרה תצוגה ב-High Definition (רזולוציית 1080p), וטכנולוגיות בקרה כגון מסך מגע, רמקול ומצלמה המובנים בתוך השלט. הבקר משמש למשחק גם כאשר הטלוויזיה כבויה. למערכת הייתה תאימות מלאה גם עם משחקים ותוספים של קונסולת ה-Wii.
נכון לאפריל 2018 נמכרו כ-13.56 מיליון מכשירי Wii U ברחבי העולם.
הבקר
בקר ה-Wii U GamePad בנוי ממסך מגע בגודל 6.2 אינץ' ולצידו כפתורים "קלאסיים" אשר נמצאים בשלט רגיל בקונסולות משחק. בבקר המיוחד הוכנסו מנוע רטט, מדי זווית ותאוצה, מיקרופון, רמקולים ומצלמה. ניתן לשחק עם הבקר בכמה דרכים:
אביזרים נלווים
Wii U Pro Controller – בקר חסר מסך שלרוב משמש למשחקי רב-משתתפים. לעיתים הוא משמש במשחקי שחקן יחיד, כמו The Legend of Zelda: Wind Waker HD.
בקר Nintendo GameCube – בקר מיוחד המתאים רק למשחק Super Smash Bros. For Wii U. מאחר שה-Wii U לא תומך רשמית באביזרי GameCube, נוצר מתאם USB מיוחד המאפשר לשחק בבקר זה. לבקר זה נוצרו גרסאות מיוחדות הנקראות "Wii U Fight Pad".
Fit Meter – מתאים למשחק Wii Fit U. מודד את מספר הצעדים וכמות הקלוריות שהשחקן שורף ביום.
Wii U Microphone – מיקרופון מיוחד המתאים למשחקי שירה, כגון SiNG Party או Wii Karaoke U.
Amiibo – דמויות שאותן ניתן לסרוק על בקר ה-Wii U GamePad, ופותחות אפשרויות חדשות במשחקים באמצעות NFC. המשחק הידוע ביותר שתומך בדמויות Amiibo הוא Super Smash Bros. For Wii U. הרעיון דומה לדמויות ממשחקי Skylanders ו-Disney Infinity.
אביזרי Wii
Wii Classic Controller – בקר ה־Classic Controller, שדומה במקצת בעיצובו לבקרים הקודמים של הקונסולות של נינטנדו, מאפשר לשחק במשחקי Wii שלא מחייבים תנועה. בעקבות בקר ה־Wii U Pro Controller הצורך לקנות את בקר ה־Wii Classic ירד ונינטנדו הפסיקה לייצר אותו. ניתן להשתמש בו במשחקי Virtual Console של ה־Wii הרגיל, שניתן לקנות מה־Wii Shop Channel במסך ה־Wii Menu.
Wii Balance Board – משטח המתאים למשחקים כגון Wii Fit, ומאפשר למדוד את המשקל של השחקן ולשחק איתו משחקים מבוססים שיווי משקל. משחק ה־Wii U היחיד שתומך באביזר זה הוא Wii Fit U.
פרטים טכניים
מעבדים:
מידות:
אחסון:
וידאו: D-Terminal (יפן בלבד), SCART (אירופה בלבד), S-Video, Composite.
שמע: יציאת AV מולטי, בעלת שישה ערוצים (HD), פלט ליניארי.
אינטרנט: גלישה אלחוטית וחיבור בעזרת USB לחיבור חוטי
Nintendo eShop
Nintendo eShop היא חנות דיגיטלית המאפשרת לקנות משחקים ואפליקציות, חלק מהמשחקים ניתן למצוא רק ב-eShop ורוב המשחקים שם נמצאים גם בדיסקים. כוללת את שירות הקונסולה הווירטואלית (Virtual Console), שמאפשר לשחק משחקים מקונסולות ישנות יותר. מאז ינואר 2015 ניתן לקנות ב-eShop גם משחקי Wii.
Mii Maker ו-Miiverse
קונסולת ה-Wii U מאפשרת אף היא מגוון רחב של יצירת דמויות Mii, כנינטנדו 3DS, וניתן להעביר את הדמויות ביניהם. בWii U דמויות Mii הן חלק גדול מהיישומים, שכן הדמות מייצגת את השחקן בפני העולם, הדמות מייצגת את השחקן ברשת החברתית החדשה "Miiverse" (שילוב של Mii וUniverse, כלומר: יקום דמויות המי). במשחק Nintendo Land השחקנים היחידים הם דמויות הMii, מחופשים לדמויות המפורסמות של נינטנדו, שם ניתן לשחק עם חברים נוספים בעלי Wii U ברחבי העולם באמצעות המרשתת.
דפדפן אינטרנט ושירותים נוספים
ניתן לגלוש באינטרנט בקונסולת ה-Wii U בדפדפן אינטרנט מבוסס אופרה, ולצפות בסרטונים באפליקציית Youtube. עד ל-11 באוגוסט 2015, היה שירות טלוויזיה בשם "Nintendo TVii", המאפשר לצפות בסדרות טלוויזיה דרך Hulu Plus ו-Amazon Video. ישנה גם תוכנה בשם "Wii U Chat", המאפשרת לדבר עם שחקנים מרחבי העולם באמצעות שיחת וידאו.
Wii Menu
ניתן לעבור למצב Wii Menu כדי לשחק במשחקי Wii. במצב זה, בניגוד ל-Wii Menu ב-Wii אמיתי, השרתים Photo Channel, Forecast Channel ו-Nintendo Channel לא מופיעים, אך התוכנות הבאות כן:
Mii Channel - יוצר דמויות ה-Mii של ה-Wii הרגיל, בו ניתן ליצור דמויות Mii למשחקי Wii. ניתן לייבא דמויות מתוכנה זאת ל-Mii Maker הרשמי של ה-Wii U.
Wii Shop Channel - החנות הדיגיטלית של ה-Wii הרגיל, בגרסה זאת יש מספר מצומצם יותר של משחקי WiiWare ו-Virtual Console, בעקבות העובדה שאת חלקם ניתן לקנות מה-eShop במצב הרגיל. אפליקציות שהיה ניתן להוריד הוסרו כליל, ובמקומם ניתן להוריד את Wii U Transfer Tool ו-Legend of Zelda: Skyward Sword Save Data Update Channel.
Wii Menu Electronics Manual - מדריך הוראות לשימוש ב-Wii Menu, הופיע ב-Wii Menu של ה-Wii Mini.
Wii U Transfer Tool - תוכנה אשר לא מופיעה ב-Wii Menu של ה-Wii הרגיל. מאפשרת להעביר מידע מ-Wii ל-Wii Menu של ה-Wii U.
אסטריקס (מוזיקאי)
אסטריקס (באנגלית: Astrix; נולד ב-5 בדצמבר 1980) הוא שם הבמה של אבי שמיילוב, דיג'יי, מפיק מוזיקלי ויוצר טראנס ישראלי שיצירתו מתמקדת בסוגת הטראנס פסיכדלי והפול-און ובשנים האחרונות גם בפרוגרסיב טראנס.
תחילת הדרך
אבי שמיילוב עלה לישראל מחבל הקווקז שבדרום רוסיה לעיר בת ים. כבר בגיל צעיר התחיל אבי שמיילוב ללמוד פסנתר, אך הפסיק לאחר שנתיים. בגיל 12–13 החל לתקלט בימי הולדת ואירועים פרטיים וכך נמשך למוזיקה האלקטרונית ולטראנס. בגיל 14 החל ליצור מוזיקה אלקטרונית כתחביב ביחד עם חברו רונן קיבק כהרכב "PROTOTYPE" ובגיל 16 כבר החלו להופיע במועודונים ולתקלט. בגיל 18 נפגש עם ארי לינקר, המוכר גם בשם הבמה Alien Project, איתו שיתף פעולה באלבום Midnight Sun שיצא תחת הלייבל Phonokol. לאחר העבודה עם ארי לינקר, אסטריקס נחשף בעיקר ביוון. לאחר זמן קצר נפגש עם אייל ינקוביץ', תקליטן ומנהל הלייבל הישראלי Hommega, שהחתים אותו כאמן בלייבל והוא חתום בלייבל זה עד היום. אסטריקס שיתף בעבר פעולה עם הצמד "Reverse Psychology" הלוא הם האחים אייל ברקן ואורן ברקן.
אלבומים
ב־2002 הוציא את אלבום הבכורה שלו, Eye to Eye, שמכר יותר מ־10,000 עותקים ברחבי העולם. ב-2003 הוציא אסטריקס את הסינגל Coolio שזכה גם לרמיקס מאינפקטד מאשרום. ב־2004 יצא האלבום השני, Artcore, שהיה שונה מאלבומו הראשון וזכה להגיע למעמד של אלבום זהב לאחר שמכר מעל ל-20,000 עותקים. בשנת 2005, אסטריקס הוציא תחת הלייבל הבריטי Hit Mania אוסף כפול הניקרא Psychodalic academy שכלל דיסק אחד ובו מספר רמיקסים של אסטריקס וכן טרק חדש שלו. בדיסק השני נכללו טרקים מהלייבל Hommega שנבחרו על ידי אייל ינקוביץ' ובהם להיט של אסטריקס בשם Chaos. באותה השנה שיתף אסטריקס פעולה עם יוצרים אחרים כגון delirious ,John 00 fleming ,dali. בין השיתופים היה הלהיט עם Michele Adamson הניקרא closer to heaven ונכלל באוסף של גיא סלמה BPM FM-Trance On Air.
חשיבותו בעולם הטראנס
ברשימת 100 היוצרים של המוזיקה האלקטרונית הטובים בעולם מהמגזין הבריטי די ג'יי מאג לשנת 2005, זכה אסטריקס במקום ה-75. בשנת 2006 זכה להגיע למקום 41, עלייה של 34 מקומות לעומת השנה הקודמת. עלייה זאת הייתה אחת מהמשמעותיות באותה השנה בפרט ובכל השנים בכלל. בשנת 2007 זכה להגיע למקום 18, עלייה של 23 מקומות לעומת 2006. מקום גבוה זה מקנה לו את התואר "אחד מאמני הטראנס הגדולים בעולם" בטראנס הפסיכדלי בכלל ובטראנס הפול-און בפרט ואת המקום השני בארץ אחרי אינפקטד מאשרום. אסטריקס גם זכה להופיע בפסטיבל הטראנס הפסיכדלי The Gathering, אחד הפסטיבלים החשובים בתחום כבר מהשנה הראשונה בה התקיים הפסטיבל בשנת 2002. מזה שלוש שנים הוא מופיע בפסטיבל דוף בישראל המתקיים בכנרת, הוא גם מרבה להופיע בפסטיבלי מיינסטרים דוגמאות הטומרולנד וסטייט אוף טראנס.
ב-2018 פתח יחד עם יוני אשרת המכונה Ace Ventura את ההרכב Alpha Portal.
קושיצה
קוֹשִׁיצֶה (סלובקית: Košice, הונגרית: Kassa, במקורות יהודיים : קאשוי), בירת המחוז הדרומי של מזרח סלובקיה, מחוז קושיצה, והעיר השנייה בגודלה בסלובקיה.
גאוגרפיה
קוֹשִׁיצֶה נמצאת בחלקה המזרחי של סלובקיה, בעמק הנהר הורנד (Hornád) במישור קושיצה, מוקפת ברכס הרי צְ'יֶרֶנָה הוֹרה (Čierna Hora) מצפון, ובגבעות וולובסקה וְרְכִי (Volovské vrchy) ממערב. העיר נמצאת בגובה 208 מטר מעל פני הים.
אוכלוסייה
בעיר מתגוררים כ-240,000 תושבים. בצפיפות של 968 אנשים לקמ"ר. שמינית מתושבי העיר אינם סלובקים, ומתפלגים לשיוך אתני באופן הבא: כ-9,000 הונגרים, כ-5,000 צוענים, כ-3,000 צ'כים, כ-1,300 רוסינים, כ-1,000 אוקראינים וכ-5,000 ששיוכם האתני אינו ידוע. ישנם בעיר גם גרמנים, מוראבים, פולנים, בולגרים, מאות בודדות של יהודים וכ-700 בעלי שיוכים אתנים נוספים.
היסטוריה
ב-1230 נזכרת קושיצה בפעם הראשונה כישוב - עיר (villa), ברישומי רכישת קרקעות. ב-1281 נזכרת לראשונה העיר כ-civitas, במקום כישוב - עיר. מאותה השנה קיים גם החותם העתיק ביותר הידוע של העיר. בסביבות 1290 היה כבר מרכז העיר מוקף חומה.
ב-1290 השיגה העיר עצמאות בענייני הכנסייה, החוק, המשפט וזכות השימוש בביצורים. ב-1307 היה לה מטבע משלה.
בעקבות שרפה גדולה שפקדה את העיר ב-13 באפריל 1556, וגרמה נזקים כבדים, ביקשה מועצת העיר פטור ממס ל-8 שנים מהשליט. ב-1657 הוקמה האוניברסיטה הראשונה בעיר. באוניברסיטה היו 3 פקולטות: שפות, פילוסופיה ותאולוגיה.
ב-1906 הובאו לקבורה בקתדרלה בקושיצה עצמותיו של הגיבור הלאומי ההונגרי פרנץ ראקוצי, שמת בגלות בטורקיה ב-1735.
ב-2 בנובמבר 1938 החליטו המעצמות בבוררות וינה הראשונה כי דרום סלובקיה, לרבות קושיצה, תימסר להונגריה. ב-10 בנובמבר (ט"ז בחשוון) נכנסו ההונגרים לקושיצה ושמה חזר להיות Kassa (קאשה).
ב-19 במרץ 1944 נכנסו הגרמנים להונגריה ובאפריל אספו את היהודים מקושיצה וסביבתה לבית החרושת ללבנים ומשם נשלחו למחנה ההשמדה אושוויץ.
ב-19 בינואר 1945 שוחררה העיר מידי הנאצים, על ידי הצבא האדום. ב-1964 הגיעה אוכלוסייתה לכדי מאה אלף תושבים.
יהדות
עדויות לנוכחות יהודית בקושיצה מופיעות כבר במאה ה-15 ובמאה ה-16. מסמך משנת 1524 מזהה את מנהל המטבעה המקומית כיהודי ומסמך אחר מזכיר שגם קודמו היה יהודי. ככל הנראה היהודים עזבו את קושיצה וחזרו לסביבות העיר בסוף המאה ה-17 ותחילת המאה ה-18. היהודים התגוררו בסביבת קושיצה והגיעו אליה לסחור בימי השוק ובירידים, אך לא הורשו ללון בעיר והם התגוררו בעיקר ברוזנופצ'ה. מדיניות זאת הייתה פשרה בין דרישת הסוחרים הגויים שלא יינתן ליהודים להתגורר בסביבות העיר כלל, לבין בקשות היהודים להתגורר בעיר עצמה. בראשית המאה ה-19 התגוררו בעיר מספר מועט של יהודים, בין השאר אלמנה שניהלה בה מסעדה כשרה עבור היהודים שבאו לסחור בעיר. בשנת 1840 בוטל האיסור על מגורים של יהודים בעיר, ובעיר התפתחה קהילה קטנה ששכרה מבנה לצורך בית כנסת. בין רבני העיר בראשית המאה העשרים היה רבי שאול בראך, פוסק הלכה וראש ישיבה, ומתנגד חריף לציונות, למזרחי ולאגודת ישראל.
כ-12,000 מיהודי העיר והסביבה נרצחו במהלך השואה.
לאחר המלחמה שב לעיר רבי רפאל בלום, והתמנה לאב"ד הקהילה המתחדשת. בין היתר הוא הקים בה בית דין להתרת עגונות מלחמת העולם השנייה, אך בה'תש"ח היגר לארצות הברית. כיום יש בעיר קהילה יהודית קטנה, עם מטבח ובית כנסת שפעיל בשבתות ובחגים. מרכז הקהילה נמצא לא רחוק מבית הכנסת שבתמונה, שפעיל כיום רק בחלק מהחגים ואירועים מיוחדים.
מידע נוסף
בקושיצה ישנו שדה תעופה בינלאומי.
סטודנטים רבים מישראל לומדים בעיר וטרינריה ורפואה.
קידומת הטלפון של העיר: 055 או מחוץ לסלובקיה: 42-155.
חצי האי אוסטנס
חצי האי אוסטנס (באנגלית: Austnes Peninsula) הוא חצי אי קצר ורחב, המכוסה קרח, המהווה את הקצה דרום-מזרחי של מישור אדוארד השמיני בארץ קמפ שבאנטארקטיקה.
חצי האי מסמן את הקצה הצפוני של הכניסה למפרץ אדוארד השמיני.
בקצהו של חצי האי מצויה כף גוטלי.
שיא גובהו של חצי האי - 39 מטרים מעל פני הים.
גילוי ומיפוי לשון היבשה
לשון היבשה מופתה על ידי קרטוגרפים נורווגים, בהתבסס על תצלומי אוויר שצולמו על ידי משלחת לארס כריסטנסן בינואר-פברואר 1937.
מקור השם
הקרטוגרפים הנורווגים קראו לחצי האי בשם "Austnes" שמשמעו בנורווגית "המזרחי ביותר", בשל מיקומו ביחס למישור אדוארד השמיני, ממנו הוא בולט.
לקריאה נוספת
• Defense Mapping Agency 1992, Sailing Directions (planning Guide) and (enroute) for Antarctica, P 421
דייוויד סטרן
דייוויד ג'ואל סטרן (באנגלית: David Joel Stern; 22 בספטמבר 1942 – 1 בינואר 2020) היה עורך דין יהודי-אמריקאי שהיה נציב (קומישנר) ליגת ה-NBA משנת 1984 ועד שנת 2014. נחשב בעיני רבים לאחד הנציבים המצליחים והמשפיעים בתולדות הספורט המקצועני בצפון אמריקה.
קורות חייו
סטרן בילה את ילדותו בעיר טינק שבניו ג'רזי. בשנת 1963 סיים לימודי היסטוריה באוניברסיטת ראטגרס שבניו ג'רזי, ובשנת 1966 סיים לימודי משפטים באוניברסיטת קולומביה שבניו יורק. באותה שנה החל לעבוד במשרד עורכי דין שייצג את ליגת ה-NBA. בשנת 1978 מונה ליועץ המשפטי של הליגה, ובשנת 1980 מונה לסגן נשיא בכיר של הליגה. ב-1 בפברואר 1984 מונה לנציב הרביעי של הליגה, אחרי פרישתו של לארי או'בריין. באותה שנה התקבלו לליגה השחקנים מייקל ג'ורדן, צ'ארלס בארקלי, ג'ון סטוקטון והאקים אולאג'ואן.